Author: ostrovsk
Company: MV SR

Administratívna dohoda
o spolupráci 
medzi vládou Slovenskej republiky a vládou Maďarskej republiky
s cieľom vykonávania nariadenia Rady (ES) č. 343/2003 z 18. februára 2003, ktorým sa ustanovujú kritériá a mechanizmy na určenie členského štátu zodpovedného za posúdenie žiadosti o azyl podanej štátnym občanom tretej krajiny v jednom z členských štátov

Vláda Slovenskej republiky
a
vláda Maďarskej republiky

(ďalej len samostatne „zmluvná strana“, spolu „zmluvné strany“),

v záujme účinného vykonávania nariadenia Rady (ES) č. 343/2003 z 18. februára 2003, ktorým sa ustanovujú kritériá a mechanizmy na určenie členského štátu zodpovedného za posúdenie žiadosti o azyl podanej štátnym občanom tretej krajiny v jednom z členských štátov (ďalej len „nariadenie“) a na základe jeho článku 23 ods. 1,

s cieľom zjednodušiť podmienky a pravidlá na určenie členského štátu zodpovedného za posúdenie žiadosti o azyl podanej v jednom z členských štátov štátnym občanom tretej krajiny,

uzatvárajú túto dohodu (ďalej len „dohoda“):

Článok 1

	(1)	Zmluvné strany používajú pojmy tak ako sú  ustanovené a definované v nariadení.

	(2)	Táto dohoda je vykonávaná v súlade s nariadením Rady (ES) č. 1560/2003 z 2. septembra 2003, ktoré ustanovuje podrobné pravidlá na vykonávanie nariadenia Rady (ES) č. 343/2003 ustanovujúceho kritériá a mechanizmy na určenie členského štátu zodpovedného za posúdenie žiadosti o azyl podanej štátnym občanom tretej krajiny v jednom z členských štátov (ďalej len „vykonávacie nariadenie“).

Článok 2

(1)	Zodpovednými orgánmi zmluvných strán (ďalej len „zodpovedné orgány“) na vykonávanie tejto dohody sú:
a)	v Slovenskej republike:
Ministerstvo vnútra Slovenskej republiky 
Migračný úrad Ministerstva vnútra Slovenskej republiky
Úrad hraničnej a cudzineckej polície Ministerstva vnútra Slovenskej republiky
Pivonkova 6
812 72 Bratislava
tel.:	+421 2 48 254 117
fax:	+421 2 43 422 643
(ďalej len „MoI“).
MoI poskytuje svoje služby uvedené v tejto dohode prostredníctvom svojich útvarov. 

b)	v Maďarskej republike:
	Úrad prisťahovalectva a štátnej príslušnosti 
	1117 Budapešť, Budafoki út. 60
	tel.:	+36 1 463 48 72
	fax:	+36 1 463 48 75
	(ďalej len „OIN“).
OIN poskytuje svoje služby uvedené v tejto dohode prostredníctvom úradu medzinárodných záležitostí – Dublinské koordinačné oddelenie (ďalej len „Dublinské koordinačné oddelenie“).

(2)	Zodpovedné orgány sa navzájom informujú o všetkých zmenách.

Článok 3

	(1)	Za slovenskú zmluvnú stranu vykonáva dublinské konanie MoI – dublinské stredisko.

	(2)	Za maďarskú zmluvnú stranu vykonáva dublinské konanie dublinské koordinačné oddelenie. 

	(3)	Dublinské koordinačné oddelenie dohodne v potrebnom rozsahu so slovenskými zodpovednými orgánmi určenými v odseku 1, pokiaľ tieto nedeklarujú Dublinskému koordinačnému oddeleniu svoje právomoci s ohľadom na osobitný prípad v písomnej forme. 

Článok 4

(1)	Ak je žiadosť podaná na základe článku 9 nariadenia, lehota zodpovedného orgánu na posúdenie žiadosti o prevzatie je 45 (štyridsaťpäť) kalendárnych dní nasledujúcich po prijatí žiadosti.

(2)	Ak je žiadosť o späťvzatie podaná na základe dát z EURODAC systému, zodpovedný orgán odpovie bezodkladne, najneskôr do 14 (štrnástich) kalendárnych dní.

Článok 5

Ak sa žiadosť týka informácií uvedených v článku 21 ods. 1 až 3 nariadenia, zodpovedný orgán odpovie na žiadosť najneskôr do 30 (tridsiatich) kalendárnych dní od jej prijatia.

Článok 6

V záujme vybavenia naliehavých žiadostí na základe článku 17 ods. 2 nariadenia určia zodpovedné orgány kontaktnú osobu, ktorá pri konaní vezme do úvahy lehotu určenú v článku 4 ods. 2.

Článok 7

(1)	Komunikácia medzi zodpovednými orgánmi sa uskutočňuje prostredníctvom „DubliNET-u“ v súlade s článkom 15 vykonávacieho nariadenia. V prípade pretrvávajúcich technických problémov použijú zodpovedné orgány dočasne iné prostriedky prenosu dát umožňujúce rýchle spracovanie žiadostí. V takom prípade komunikujú najmä faxom. Zmluvné strany bezodkladne iniciujú opravu a súčasne sa navzájom písomne informujú o nefunkčnosti „DubliNET-u“.

(2)	Pri vybavovaní žiadostí a odpovedí komunikujú zodpovedné orgány bezprostredne v anglickom jazyku.

Článok 8

Ak chcú zodpovedné orgány odmietnuť svoju zodpovednosť z dôvodu, že iný členský štát je zodpovedný za posúdenie žiadosti o azyl, môžu tak urobiť bez zbytočného odkladu predložením priamych dôkazov a indícií dôveryhodne preukazujúcich zodpovednosť iného členského štátu.

Článok 9

(1)	Zodpovedné orgány sa môžu na základe predchádzajúcich rokovaní a písomného súhlasu požiadaného orgánu dohodnúť na konkrétnom mieste a čase v pracovný deň prevozu štátneho občana tretej krajiny.

(2)	Ak zodpovedný orgán, ktorému bola podaná žiadosť, uzná svoju zodpovednosť, prijme hneď ako je možné potrebné opatrenie v úzkej spolupráci s orgánom iniciujúcim prevoz, ktoré sa týka miesta a času prevozu dotknutej osoby.

(3)	Orgán iniciujúci prevoz informuje zodpovedné orgány vždy 3 (tri) pracovné dni pred uskutočnením prevozu o predpokladanom mieste a čase prevozu. Pred uskutočnením prevozu štátneho občana tretej krajiny odovzdá žiadajúci orgán kópiu cestovného dokladu dotknutej osoby alebo, ak kópia neexistuje, kópiu priepustky podľa postupu uvedeného v článku 7 ods. 2 vykonávacieho nariadenia zodpovednému orgánu. Ak žiadajúci orgán nesplní túto podmienku, môže zodpovedný orgán odmietnuť prevoz dotknutej osoby. 

(4)	Ak požiadaný orgán nekoná v termíne, ktorý sa týka prevzatia alebo späťvzatia žiadosti, v  dôsledku čoho žiadajúci orgán predpokladá, že zodpovednosť bola uznaná, prevezme štátneho občana tretej krajiny nasledujúci deň na základe odseku 1 s uplatňovaním mutatis mutandis odsekov 2 a 3. Za predpokladu, že čas prevozu nie je určený zodpovednými orgánmi, je dotknutá osoba prijatá na mieste a v čase v pracovný deň, ktorý je písomne dohodnutý žiadajúcim orgánom.
Článok 10

(1)	Podľa článku 7 ods. 3 vykonávacieho nariadenia zašle žiadajúci orgán všetky doklady štátneho občana tretej krajiny potrebné pre úradné konanie požiadanému orgánu v čase prevozu.

(2)	Ak sú po úspešnom prevoze nájdené cestovné doklady alebo iné doklady dotknutej osoby, ktoré sú potrebné pre úradné konanie, žiadajúci orgán zašle ex officio alebo na písomnú žiadosť dotknutej osoby doklady poštou požiadanému orgánu podľa článku 21 nariadenia. 

Článok 11

(1)	Prevozy sa uskutočnia na spoločnej štátnej hranici zmluvných strán. Vo výnimočných prípadoch môžu zodpovedné orgány odsúhlasiť uskutočnenie prevozu na medzinárodných letiskách zmluvných strán.

(2)	Prevozy sa uskutočnia na týchto spoločných kontaktných pracoviskách:
- Rajka – Čunovo – spoločné kontaktné pracovisko,
- Slovenské Ďarmoty – spoločné kontaktné pracovisko,
- Sátoraljaújhely – Slovenské Nové Mesto – spoločné kontaktné pracovisko.

(3)	Prevozy sa uskutočnia na týchto medzinárodných letiskách:
- na území Slovenskej republiky: Letisko M. R. Štefánika – Bratislava,
- na území Maďarskej republiky : Budapešť/Medzinárodné letisko Ferihegy.

(4)	V závislosti od prípadu môžu zodpovedné orgány odsúhlasiť na uskutočnenie prevozu iné spoločné kontaktné pracovisko alebo medzinárodné letisko.

Článok 12

(1)	Na objasnenie akýchkoľvek praktických otázok týkajúcich sa vykonávania tejto dohody vrátane otázok vyplývajúcich z nariadenia, vykonávacieho nariadenia, nariadenia Rady (ES) č. 2725/2000 z 11. decembra 2000, ktoré sa týka zriadenia systému Eurodac na porovnávanie odtlačkov prstov pre účinné uplatňovanie Dublinského dohovoru a z nariadenia Rady (ES) č. 407/2002 z 28. februára 2002 ustanovujúce určité pravidlá na vykonávanie nariadenia Rady (ES) č. 2725/2000, ktoré sa týka zriadenia systému Eurodac na porovnávanie odtlačkov prstov pre účinné uplatňovanie Dublinského dohovoru sa vytvorí pracovná skupina. Pracovná skupina je zložená zo zástupcov určených zmluvnými stranami a orgánov príslušných na vykonávanie tejto dohody.

(2)	Okrem dôkazných prostriedkov uvedených v prílohe II. vykonávacieho nariadenia, sú iné porovnateľné prostriedky z indícií definované počas objasňovania praktických otázok pracovnou skupinou podľa odseku 1 a tieto indície sú vzaté do úvahy pri posudzovaní zodpovednosti za preskúmanie žiadosti. 
Článok 13

(1)	Táto dohoda nadobudne platnosť tridsiaty (30.) deň nasledujúci po dni keď si zmluvné strany oznámia ukončenie vnútroštátneho schvaľovacieho procesu potrebného na nadobudnutia platnosti dohody.

(2) Maďarská zmluvná strana predloží komisii v súlade s článkom 23 ods. 2 nariadenia kópiu tejto dohody. 

(3)	Táto dohoda sa uzatvára na neurčitý čas. Každá zmluvná strana môže dohodu kedykoľvek vypovedať písomne diplomatickou cestou. Platnosť dohody sa skončí uplynutím 90. (deväťdesiateho) dňa nasledujúceho po dni prijatia oznámenia o výpovedi.

(4)	Táto dohoda môže byť menená a doplňovaná zmluvnými stranami. Zmeny a doplnenia sú oznámené písomne diplomatickou cestou a nadobudnú platnosť podľa postupu uvedeného v odseku 1.

(5)	V prípade zmien a doplnení nariadenia, vykonávacieho nariadenia Radou Európskej únie alebo komisiou zmenia zmluvné strany túto dohodu primerane.

(6)	Všetky zmeny a doplnenia prijaté v tejto dohode sú oznámené Komisii.

Dané v .......................... ............................ v dvoch pôvodných vyhotoveniach, každé v slovenskom jazyku, maďarskom jazyku a anglickom jazyku, pričom všetky znenia majú rovnakú platnosť. V prípade rozdielnosti výkladu je rozhodujúce znenie v anglickom jazyku. 

Za vládu | Za vládu
Slovenskej republiky | Maďarskej republiky